
დანართი №6.1

სს ექსპერტიზის სტატისტიკური მონაცემების ფორმის შევსების წესი 

1. წინამდებარე ბრძანებით დამტკიცებული №6 დანართის (სს ექსპერტიზის სტატისტიკური მონაცემების ფორმა) შევსება სავალდებულოა სამედიცინო-სოციალური ექსპერტიზის ჩატარებაზე უფლებამოსილი ყველა სამედიცინო დაწესებულებისათვის. ფორმის თითოეული ველი ივსება მკაფიოდ, გარკვევით, სახელმწიფო ენაზე და მოწმდება დაწესებულების ხელმძღვანელის ხელმოწერითა და დაწესებულების ბეჭდით.
2. ფორმა ივსება ერთ ეგზემპლარად და უნდა მოიცავდეს კვარტალურ მონაცემებს. შევსებული, ხელმოწერილი და ბეჭდით დამოწმებული ფორმა იგზავნება საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს (შემდგომ - სამინისტრო) პოლიტიკის დეპარტამენტში  ყოველი კვარტალის დასრულების შემდეგი თვის 10 რიცხვამდე (აპრილი, ივლისი და ოქტომბერი), ხოლო წლიური ანგარიში,  IV კვარტალის ანგარიშთან ერთად, მომდევნო წლის 10 იანვრამდე. 
3. ფორმაში მიეთითება სამედიცინო დაწესებულების მისამართი (თვითმმართველი ქალაქი, მუნიციპალიტეტი), სამედიცინო დაწესებულების სრული დასახელება და საანგარიშო პერიოდი (კვარტალი ან წლიური ანგარიში).
4. გრაფაში - ,,სამედიცინო-სოციალურ ექსპერტიზაზე მომართვიანობა“ - აღინიშნება: სს ექსპერტიზაზე მომართვათა საერთო რაოდენობა, მათ შორის პირველადი, გადამოწმების ვადით. ასევე, გრაფა უნდა მოიცავდეს მომართვიანობის საერთო რიცხვიდან ქალთა, მამაკაცთა, 0-დან 18 წლამდე ასაკის პირების რაოდენობას, დასაქმებულთა (მათ შორის - თვითდასაქმებული) რიცხვს, საპენსიო ასაკის პირებსა და სოფლად ან ქალაქად მცხოვრებთა რაოდენობრივ მონაცემებს.
5. გრაფაში - ,,შესაძლებლობის შეზღუდვის სტატუსი და მიზეზი“ - უნდა მიეთითოს იმ პირების საერთო რაოდენობა, რომელთაც დაუდგინდათ შშმ პირის სტატუსი. მათ შორის: მკვეთრად, მნიშვნელოვნად, ზომიერად გამოხატული და შშმ ბავშვი. ამასთან, აუცილებელია, შესაძლებლობის შეზღუდვის მიზეზის მითითება: საერთო დაავადება, ბავშვობიდან შესაძლებლობის შეზღუდვა,    საწარმოო ტრავმა,  შრომითი დასახიჩრება, პროფესიული დაავადება. ხოლო ველში - ,,სხვა მიზეზი“ - აღინიშნება:
ა) შესაძლებლობის შეზღუდვა, რაც დაკავშირებულია სამხედრო ვალდებულების შესრულებისას მიღებულ ტრავმასთან ან დაავადებასთან;
ბ) შესაძლებლობის შეზღუდვა, რაც არ არის დაკავშირებული სამხედრო ვალდებულების შესრულებისას მიღებულ ტრავმასთან ან  დაავადებასთან;
გ) შესაძლებლობის შეზღუდვა, რაც დაკავშირებულია ჩერნობილის ატომური ელექტროსადგურისა და სამხედრო ან სამოქალაქო დანიშნულების სხვა ბირთვული ობიექტების ავარიასთან;
დ) საქართველოს კანონმდებლობით დადგენილი სხვა მიზეზი.
6. გრაფაში - ,,ქმედობაუნარიანობის შეზღუდვის კატეგორია და ხარისხი“- მონაცემები შეიტანება ,,შესაძლებლობის  შეზღუდვის სტატუსის განსაზღვრის წესის შესახებ ინსტრუქციის დამტკიცების თაობაზე”  საქართველოს შრომის, ჯანმრთელობისა და სოციალური დაცვის მინისტრის 2003 წლის 13 იანვრის №1/ნ ბრძანებით (შემდგომ - მინისტრის 2003 წლის 13 იანვრის №1/ნ ბრძანება) დამტკიცებული წესის მე-7 მუხლის მოთხოვნათა შესაბამისად.
7. გრაფაში - „სტატუსის გნმსაზღვრელი დიაგნოზი ICD-10-ის საერთაშორისო კლასიფიკაციის მიხედვით“ - შეიტანება მხოლოდ რაოდენობრივი მონაცემები მინისტრის 2003 წლის 13 იანვრის N1/ნ ბრძანებით დამტკიცებული წესის მე-9 მუხლით განსაზღვრული ნოზოლოგიების საფუძველზე და ,,შეზღუდული შესაძლებლობის სტატუსის მქონე ბავშვის” დადგენის წესის შესახებ ინსტრუქციის დამტკიცების თაობაზე“ საქართველოს შრომის, ჯანმრთელობისა და სოციალური დაცვის მინისტრის 2003 წლის 17 მარტის №62/ნ ბრძანებით დამტკიცებული ინსტრუქციის IV თავში მითითებულ დაავადებათა ნუსხის შესაბამისად, დაავადებათა ICD-10-ის საერთაშორისო კლასიფიკაციის მიხედვით. იმ შემთხვევაში, თუ შშმ სტატუსის დადგენის საფუძველი დაავადება/დიაგნოზი არ მიეკუთვნება გრაფაში მითითებულ დაავადებათა სისტემურ ჯგუფებს, მაშინ ასეთი დაავადების ICD-10-ის კოდი შეიტანება ველში: ,,თანდაყოლილი და გენეტიკური დაავადებები და სხვა“. იმ შემთხვევაში, თუ ერთ გრაფაში მითითებულია ერთზე მეტი სისტემის კოდი (მაგ. საჭმლის მომნელებელი - K და შარდ-სასქესო - N სისტემის  დაავადებები) ამავე გრაფაში აღინიშნება ორივე კოდი რაოდენობრივი მონაცემების მითითებით (მაგ., K 32;  N12, სადაც ლათინური ასო აღნიშნავს სისტემის კოდს, ხოლო ციფრები - შემთხვევათა რაოდენობას).
8. გრაფაში - ,,დამხმარე ტექნოლოგიების საჭიროება“ შეივსება ყველა ის მონაცემი, თუ რომელი სახის დამხმარე საშუალების საჭიროება იქნა განსაზღვრული  და რა რაოდენობით იქნა რეკომენდებული მოქალაქეთა მომართვიანობისას, არა მხოლოდ შშმ პირებისთვის, არამედ საპენსიო ასაკისა და შშმ სტატუსის არმქონე პირებისათვის (მათ შორის  - 18 წლამდე ასაკის ბავშვებისთვის). 

